
VENDIM
Nr.29, datë 20.1.2010

PËR KRIJIMIN E KOMISIONIT QENDROR TË PËRHERSHËM, PËR KTHIMIN NË ATDHE TË ESHTRAVE TË PERSONALITETEVE TË SHQUARA SHQIPTARE[footnoteRef:1] [1:  VKM nr. 29, datë 20.1.2010 është botuar në Fletoren Zyrtare nr.7, datë 10 shkurt 2010.
VKM nr. 360, datë 20.6.2018 është botuar në Fletoren Zyrtare nr.94, datë 25 qershor 2018.] 

(Ndryshuar me VKM nr.360, datë 20.6.2018)
(I përditësuar)

Në mbështetje të nenit 100 të Kushtetutës, me propozimin e Kryeministrit, Këshilli i Ministrave

VENDOSI:

1. Ngritjen e Komisionit Qendror të Përhershëm, për përjetësimin e veprës dhe të kontributit në dobi të atdheut të personaliteteve dhe të figurave të shquara kombëtare.
2. Komisioni të kryesohet nga ministri i Kulturës dhe të ketë në përbërje këta anëtarë:
Ministrin për Evropën dhe Punët e Jashtme;
Këshilltarin e Kryeministrit;
Drejtorin e Protokollit të Shtetit në Ministrinë për Evropën dhe Punët e Jashtme.
            2.1 Në mbledhjet e komisionit, për çdo rast të marrë në shqyrtim, ftohen të marrin pjesë: 
- Kryetari i bashkisë së territorit ku do të prehen eshtrat e personalitetit;
- Përfaqësuesi i subjektit publik/organizatës shoqërore që ka iniciuar kërkesën e kthimit në atdhe të eshtrave të personalitetit;
- Përfaqësuesi i familjes së personalitetit;
- Përfaqësues nga Akademia e Shkencave, historian ose personalitet tjetër, njohës i veprimtarisë së personalitetit.
3. Komisioni, nëpërmjet Ministrit të Kulturës, propozon për miratim projektaktet përkatëse, në Këshillin e Ministrave, për kthimin në atdhe të eshtrave dhe organizimin e ceremonisë zyrtare për personalitetet dhe figurat e shquara kombëtare, për çdo rast.
4. Efektet financiare që rrjedhin, sipas rastit, të përballohen nga buxheti i miratuar për ministrinë, fushës së të cilës i përket personaliteti.
5. Ngarkohen Ministria e Kulturës, Komisioni Qendror i Përhershëm dhe institucionet përgjegjëse për zbatimin e këtij vendimi.
Ky vendim hyn në fuqi pas botimit në Fletoren Zyrtare.

